KLASA: 034-06/24-01/38

URBROJ: 711-02-01/07-2024-04

Zagreb, 18. rujna 2024.

**ŽELJKO MATIJAŠEC**

pročelnik stručne službe

Gradske uprave Grada Zagreba

**Predmet: očitovanje na zahtjev podnositelja Željka Matijašeca**

- daje se

Povjerenstvo za odlučivanje o sukobu interesa (dalje: Povjerenstvo) je 26. srpnja 2024. zaprimilo zahtjev za davanjem očitovanja koje je podnio podnositelj Željko Matijašec, pročelnik stručne službe Gradske uprave Grada Zagreba.

U podnesenom zahtjevu podnositelj, s ciljem postupanja sukladno odredbama Zakona o sprječavanju sukoba interesa, traži od Povjerenstva očitovanje mogu li obveznici primjene navedenog Zakona sakupljati milje (bodove) u sklopu programa nagrađivanja putnika za letove zrakoplovom na službenim putovanjima na koja su upućeni kao obnašatelji javnih dužnosti navedenih u članku 3. stavku 1. istog Zakona te ostvarivati pogodnosti za određen broj sakupljenih milja (bodova) prilikom budućih službenih i/ili privatnih putovanja. Također, podnositelj traži i očitovanje o tome imaju li obveznici primjene Zakona o sprječavanju sukoba interesa pravo na novčanu kompenzaciju od strane zrakoplovne kompanije u slučaju kašnjenja/otkazivanja/zamjene letova na službenom putovanju.

Povjerenstvo je 16. kolovoza 2024., u svrhu davanja potpunog očitovanja, od podnositelja zatražilo dostavu podatka o kojem se avioprijevozniku u konkretnom slučaju radi, uz dostavu Općih uvjeta predmetnog avioprijevoznika o programu nagrađivanja sakupljanjem milja (bodova), kao i dostavu Općih uvjeta tog avioprijevoznika o novčanoj naknadi putnicima za slučaj kašnjenja/otkazivanja/zamjene letova.

Podnositelj je na navedeno traženje Povjerenstva odgovorio 23. kolovoza 2024. te je naveo da je zahtjev za davanjem očitovanja postavljen načelno s obzirom da se za letove za službena putovanja koriste usluge različitih avioprijevoznika te da svaki od njih ima na različit način uređeno nagrađivanje putnika te različite opće uvjete poslovanja. Napominje se da milje (bodove) sakupljaju putnici osobno pa nije moguće odvojiti privatna i službena putovanja. Podnositelj navodi da su prava putnika, pa tako i ona vezana za novčanu naknadu u slučaju kašnjenja/otkazivanja/zamjene letova, uređena Uredbom EU 261/2004.

Zahtjev u ovom predmetu podnesen je od strane osobe koja nije obveznik Zakona o sprječavanju sukoba interesa (“Narodne novine“, broj 143/21. i 36/24., dalje: ZSSI) u smislu članka 3. tog Zakona, ali se sadržaj zahtjeva odnosi na tumačenje odredbe ZSSI-a. Stoga Povjerenstvo, povodom podnesenog zahtjeva podnositelja, na temelju članka 32. stavka 1. podstavka 3. ZSSI-a, na 60. sjednici održanoj 18. rujna 2024., podnositelju daje očitovanje kako slijedi.

U odnosu na zahtjev podnositelja koji se odnosi na sakupljanje milja (bodova) u sklopu programa nagrađivanja putnika za letove zrakoplovom, Povjerenstvo je pribavilo Opće uvjete programa vjernosti Miles&More (u daljnjem tekstu: Opći uvjeti) kao najvećeg programa nagrađivanja putnika u Europi (program nagrađivanja osoba koje često putuju) koji okuplja preko 35 avioprijevoznika, uključujući Lufthansu, Croatiu Airlines, Eurowings i dr. Sudjelujući u programu, članovi prikupljaju milje letenjem, unajmljivanjem vozila, odsjedanjem u hotelu ili potrošnjom preko brendiranih kreditnih kartica Miles&More.

Točka 1.1 Općih uvjeta određuje da članovi tog programa mogu biti samo fizičke osobe, dok točka 2.1.2 Općih uvjeta propisuje da milje ni bodovi, kao niti korisnički račun ne mogu biti preneseni na drugu osobu.

Točka 2.2.1 Općih uvjeta određuje da se milje i bodovi kod nositelja programa mogu dodijeliti za usluge kupljene od strane člana programa. Kod partnerskih avioprijevoznika, član koji skuplja milje i bodove mora biti osoba koja koristi uslugu, a u tom slučaju osoba navedena na računu nije relevantna.

Članak 6. stavak 1. ZSSI-a propisuje da obveznici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana.

Članak 7. točka c) ZSSI-a propisuje da je obveznicima toga Zakona zabranjeno zlouporabiti posebna prava obveznika koja proizlaze ili su potrebna za obavljanje dužnosti.

S obzirom na navedeno, Povjerenstvo navodi da obveznici ZSSI-a mogu biti članovi programa vjernosti sakupljanja milja (bodova) te iste mogu sakupljati na letovima zrakoplovom povodom službenog putovanja na koja su upućeni kao obnašatelji javnih dužnosti. Međutim, sakupljene milje (bodove) obveznici ne mogu koristiti za ostvarivanje pogodnosti prilikom privatnih putovanja, već samo za službena putovanja na koja su upućeni kao obnašatelji javnih dužnosti. Korištenjem tako sakupljenih milja (bodova) od strane obveznika za privatna putovanja došlo bi do povrede citiranog članka 7. točke c) ZSSI-a u vezi s načelima obnašanja javnih dužnosti iz citiranog članka 6. stavka 1. ZSSI-a, budući da bi obveznik time ostvario novčano povoljnije uvjete korištenja određenih usluga za sebe (let avionom, smještaj u hotelu i slično), a temeljem milja (bodova) koje je ostvario službenim putovanjem za koje je avionsku kartu kupilo tijelo u kojem obveznik obnaša dužnost, odnosno tijelo koje ga je uputilo na službeno putovanje, i to novčanim sredstvima toga tijela.

Povjerenstvo posebno naglašava da u odnosu na obveznike ZSSI-a vrijede dodatni zahtjevi u pogledu prikladnog standarda, odnosno nadstandarda ponašanja, stroži od općih zahtjeva kojima su podvrgnute osobe koje nisu obveznici tog Zakona, a što je nužno za jačanje povjerenja građana u tijela javne vlasti, ali i za ostvarenje navedenih načela te zaštite integriteta i transparentnosti obveznika u obavljanju javne dužnosti.

U odnosu na dio zahtjeva podnositelja koji se odnosi na pravo obveznika na novčanu kompenzaciju od strane zrakoplovne kompanije u slučaju kašnjenja/otkazivanja/zamjene letova na službenom putovanju, Povjerenstvo navodi sljedeće.

Člankom 1. stavkom 1. Uredbe (EZ) br. 261/2004 Europskog parlamenta i Vijeća od 11. veljače 2004. o utvrđivanju općih pravila odštete i pomoći putnicima u slučaju uskraćenog ukrcaja i otkazivanja ili dužeg kašnjenja leta u polasku te o stavljanju izvan snage Uredbe (EEZ) br. 295/91 („Službeni list Europske unije“, broj SL L 46/04., u daljnjem tekstu: Uredba) propisano je da se tom Uredbom utvrđuju, prema tamo navedenim uvjetima, minimalna prava koja imaju putnici kada im je uskraćen ukrcaj protiv njihove volje, kada im je let otkazan i kada njihov let kasni.

Člankom 4. stavkom 3. Uredbe propisano je da ako je ukrcaj putnicima uskraćen protiv njihove volje, stvarni zračni prijevoznik im je dužan odmah nadoknaditi štetu u skladu s člankom 7. i pružiti im pomoć u skladu s člancima 8. i 9.

Člankom 5. stavkom 1. točkom (c) Uredbe propisano je da u slučaju otkazivanja leta dotični putnici imaju pravo na odštetu od strane stvarnog zračnog prijevoznika u skladu s člankom 7., osim u slučaju ispunjenja pretpostavki propisanih u daljnjem dijelu te točke Uredbe.

Člankom 6. stavkom 1. Uredbe propisano je da kada stvarni zračni prijevoznik razumno očekuje kašnjenje leta u polasku izvan vremena predviđenog redom letenja za dva ili više sati pod propisanim uvjetima, zračni prijevoznik dužan je putnicima pružiti, između ostaloga, pomoć propisanu člankom 8. stavkom 1. točkom (a) Uredbe kada je kašnjenje leta najmanje pet sati, a kojom je točkom propisano pravo na vraćanje prevoznine.

Člankom 7. stavkom 1. Uredbe, koji uređuje pravo na odštetu, propisano je da pozivanjem na ovaj članak putnici ostvaruju pravo na odštetu u iznosima 250, 400, odnosno 600 eura ovisno o ispunjenim uvjetima, dok je stavkom 2. propisano da zračni prijevoznik može smanjiti visinu odštete predviđenu stavkom 1. za 50 % kada je putnicima ponuđeno preusmjeravanje do njihovog mjesta odredišta zamjenskim letom i kad na taj način ostvareno vrijeme dolaska ne premašuje prvotno vrijeme dolaska leta za 2, 3, odnosno 4 sata, sukladno propisanim uvjetima.

Povjerenstvo ističe da iz navedenih odredbi Uredbe proizlazi da spomenuto pravo na odštetu zapravo predstavlja pravo na naknadu štete putniku u slučaju uskraćivanja ukrcaja, otkazivanja i kašnjenja leta te zamjenskog leta. Pravo na naknadu štete je osobno pravo oštećenika kojeg isti ostvaruje u slučaju nastanka štetnog događaja pod pretpostavkama propisanim zakonom. U ovom konkretnom slučaju, na pravo na odštetu, odnosno naknadu štete obveznika kao putnika za spomenute slučajeve sukladno Uredbi, nije od utjecaja karakter putovanja (službeno ili privatno putovanje) na kojem je nastupila okolnost zbog koje bi obveznik kao putnik imao pravo na odštetu, odnosno naknadu štete prema Uredbi.

S obzirom na navedeno, Povjerenstvo navodi da, u smislu odredbi ZSSI-a, nema zapreka da obveznik kao putnik ostvari odštetu, odnosno naknadu štete za slučaj kašnjenja/otkazivanja/ zamjene letova na službenom putovanju, a sukladno propisanim uvjetima.

PREDSJEDNICA POVJERENSTVA

Aleksandra Jozić-Ileković, dipl. iur.

Dostaviti:

1. Podnositelj Željko Matijašec, elektroničkom poštom
2. Objava na internetskoj stranici Povjerenstva
3. Pismohrana